**পুষ্যভূতি সকল কোন আছিল? হৰ্ষবৰ্দ্ধনৰ জীৱন আৰু কৃতিত্ব সম্পৰ্কে আলোচনা কৰা ৷**

**নাইবা**

**প্ৰশ্নঃ-‘‘ছ বছৰ ধৰি চলা নেৰানেপেৰা যুদ্ধ-বিগ্ৰহৰ অন্তত হৰ্ষই পঞ্চ ভাৰত জয় কৰিছি্ল”৷**

**এই মন্তব্যৰ আলমত হৰ্ষৰ সামৰিক বিজয় সম্পৰ্কে সমালোচনাত্মক বিশ্লেষন কৰা ৷**

উত্তৰঃ-আধুনিক হাৰিয়ানাৰ আম্বালা জিলাৰ স্বৰস্বতী নদীৰ তীৰত থানেশ্বৰ ৰাজ্য অৱস্থিত আছিল য’ত পুষ্যভূতি বংশই ৰাজত্ব কৰিছিল ৷এই বংশৰ বিষয়ে নিৰ্ভৰযোগ্য তথ্য যোগান ধৰিছে বানভট্টৰ হৰ্ষচৰিত আৰু হিউৱেন ছাঙৰ টোকাই ৷ইয়াৰ ওপৰিও হুই-লিয়ে ৰচনা কৰা হিউৱেন ছাঙৰ জীৱনী আৰু সমসাময়িক পুৰালিপিয়ে যথেষ্ট ঐতিহাসিক তথ্যৰ যোগান ধৰিছে ৷এই তথ্য সমূহৰ পৰা ক্ৰমে নৰবৰ্দ্ধন,প্ৰথম ৰাজ্যবৰ্দ্ধন,আদিত্যবৰ্দ্ধন,প্ৰভাকৰবৰ্দ্ধন,দ্বিতীয় ৰাজ্যবৰ্দ্ধনআৰু হৰ্ষবৰ্দ্ধন নামৰ ছয়্জন ৰজাৰ বিষয়ে জনা যায় ৷পুষ্যভূতি বংশৰ আবিৰ্ভাৱ হৈছিল গুপ্ত সকলৰ পতন আৰু মৌখাৰী সকলৰ সমসাময়িকভাৱে ৷গুপ্ত সকলৰ পতনৰ পিছত পাঞ্জাৱৰ পূৰ্বাংশত ৰাজনৈতিক শূণ্যতা পুষ্যভূতি সকলে পূৰণ কৰিছিল ৷হি্উৱেন ছাঙে হৰ্ষবৰ্দ্ধনক বৈশ্য বংশোদ্ভৱ বুলি কৈছিল ৷

বানভ্ট্টই হৰ্ষচৰিতত প্ৰভাকৰবৰ্দ্ধনৰ ৰাজত্য কালৰ পৰা উল্লেখ কৰিছে ৷প্ৰভাকৰবৰ্দ্ধনে এক সম্ভ্ৰান্ত পৰিয়ালত বিয়া কৰাইছিল ৷তেওঁৰ পত্নীৰ নাম আছিল যশোমতী বা যশোৱতী ৷তেওঁলোকৰ তিনিটা সন্তান আছিল ক্ৰমে ৰাজ্যবৰ্দ্ধন,হৰ্ষবৰ্দ্ধন আৰু ৰাজ্যশ্ৰী ৷প্ৰভাকৰবৰ্দ্ধনে তেওঁৰ কন্যা ৰাজ্যশ্ৰীক মৌখাৰী ৰজা অৱন্তীবৰ্মৰ পুত্ৰ ৰাজকুমাৰ গ্ৰহবৰ্মনলৈ বিয়া দি দুয়োটা পৰিয়ালৰ মাজত বন্ধুত্বপূৰ্ণ ৰাজনৈতিক সম্পৰ্ক স্থাপন কৰিছিল ৷

ৰাজ্যশ্ৰীৰ বিয়াৰ পিছত প্ৰভাকবৰ্দ্ধনে তেওঁৰ দুই পুত্ৰ-হৰ্ষবৰ্দ্ধন আৰু ৰাজ্যবৰ্দ্ধনক হুনসকলৰ আক্ৰমন প্ৰতিৰোধ কৰিবলৈ পঠিয়াইছিল ৷এই প্ৰতিৰোধ সংগ্ৰাম চলি থাকোতে প্ৰভাকৰবৰ্দ্ধন অসুস্থ হৈ পৰে ৷এই খবৰ পাই হৰ্ষবৰ্দ্ধন যুদ্ধক্ষেত্ৰৰ পৰা উভতি আহে ৷হৰ্ষবৰ্দ্ধন আহি ৰাজধানী পোৱাৰ পিছত প্ৰভাকৰবৰ্দ্ধনৰ মৃত্যু হয় ৷স্বামীৰ মৃত্যু সন্নিকট বুলি জানি ৰাণী যশোমতীয়ে জলন্ত চিতাত উঠি মৃত্যু বৰণ কৰে ৷এই ঘটনাৰ পিছত ৰাজ্যবৰ্দ্ধন ৰণক্ষেত্ৰৰ পৰা উভতি আহি থানেশ্বৰৰ সিংহাসনত আৰোহণ কৰে ৷এই ঘটনা ৬০৫ খৃষ্টাব্দৰ শেষ অথবা ৬০৬ খৃষ্টাব্দৰ আদি ভাগত সংঘটিত হৈছিল ৷

সিংহাসনত আৰোহণ কৰাৰ পিছত ৰাজ্যবৰ্দ্ধন আৰু এক সমস্যাৰ সন্মুখীন হৈছিল ৷মালৱৰ ৰজা দেৱগুপ্তৰ হাতত ৰাজ্যবৰ্দ্ধনৰ ভনী-জোৱাই মৌখাৰী ৰজা গ্ৰহবৰ্মনৰ অকাল মৃত্যু হৈছিল ৷এই সংবাদে পিতৃ-মাতৃৰ শোকত ম্ৰিয়্মান ৰাজ্যবৰ্দ্ধন আৰু হৰ্ষবৰ্দ্ধনক অত্যন্ত শোকাভিভূত কৰি তুলিলেও তেওঁলোকে অতি সোনকালে এই পৰস্থিতিৰ মোকাবিলা কৰিবলৈ প্ৰস্তত হৈছিল ৷কথিত আছে দেৱগুপ্তই গ্ৰহবৰ্মনক হত্যা কৰাৰ পিছত ৰাজ্যশ্ৰীক কান্যকুব্জত(কনৌজ) বন্দী কৰি ৰাখিছিল ৷

এনে পৰস্থিতিত ৰাজ্যবৰ্দ্ধনে ১০,০০০ অশ্বাৰোহী লৈ সেনাধ্যক ভান্দীৰ সৈতে কান্যকুব্জৰ বিৰুদ্ধে সামৰিক অভিযানত অগ্ৰসৰ হয় ৷ৰাজ্যবৰ্দ্ধন আৰু মৌখাৰীসকলৰ যুটীয়া সেনাবাহিনীৰ হাতত অতি সোনকালে দেৱগুপ্ত পৰাভূত হয় ৷দেৱগুপ্তক পৰাভূত কৰাৰ পিছত ৰাজ্যবৰ্দ্ধনে ভান্দীক থানেশ্বৰলৈ পঠিয়াই দি নিজে কান্যকুব্জৰ ফালে অগ্ৰসৰ হয় ৷কিন্ত্ত এই যাত্ৰাত তেওঁ আদ বাটতে গৌড়ৰ ৰজা শশান্কৰ আৰু তেওঁৰ সৈন্যবাহিনীৰ তীব্ৰ প্ৰতিৰোধৰ সন্মুখীন হয় ৷শশান্ক আছিল দেৱগুপ্তৰ সহযোগী আৰু ৰাজনৈতিক মিত্ৰ ৷কথিত আছে যে শশান্কই নিজৰ জীয়েকক ৰাজ্যবৰ্দ্ধনৰ ভায়েক হৰ্ষবৰ্দ্ধনলৈ বিয়া দিয়াৰ ভূৱা-প্ৰতশ্ৰুতিৰে মাতি নি ৰাজ্যবৰ্দ্ধনক নিৰস্ত্ৰ অৱাস্থাত হত্যা কৰিছিল ৷

ৰাজ্যবৰ্দ্ধনৰ মৃত্যুৰ খবৰ পাই হৰ্ষবৰ্দ্ধনে ততালিকে ভান্দীক শশান্কৰ বিৰুদ্ধে প্ৰেৰণ কৰি নিজে ৰাজ্যশ্ৰীৰ সন্ধানত বিন্ধ্য পৰ্বতৰ পিনে গতি কৰে,কিয়নো কান্যকুব্জৰ বন্দীশালৰ পৰা মুক্ত হৈ ইতিমধ্যে ৰাজ্যশ্ৰী বিন্ধ্য পৰ্বতৰ পিনে গুছি গৈছিল ৷ৰাজ্যশ্ৰীয়ে অগ্নীত জাপ দি মৃত্যু বৰণ কৰাৰ আগমূহৰ্তত হৰ্ষবৰ্দ্ধনে তেওঁক উদ্ধাৰ কৰি কনৌজলৈ লৈ যায় ৷ৰাজ্যশ্ৰী কনৌজৰ সিংহাসনত বহিবলৈ অমান্তি হোৱাত তাৰ অমাত্যসকলে হৰ্ষবৰ্দ্ধনক সেই ৰাজ্যৰো ৰজা হবলৈ অনুৰোধ কৰে ৷এই প্ৰস্তাৱ হৰ্ষই পোনতে প্ৰত্যাখান কৰে যদিও বৌদ্ধ সাধু অৱলোকি-তেশ্বৰৰ পৰামৰ্শ পেলাব নোৱাৰি কুমাৰ শিলাদিত্য নামলৈ প্ৰাৰম্ভিক কাম-কাজ চলাবলৈ সন্মতি দিয়ে ৷গতিকে দেখা যায়যে বিশেষ পৰিস্থিতিত হৰ্ষবৰ্দ্ধনে থানেশ্বৰ আৰু কনৌজ দুয়োখন ৰাজ্যৰে শাসনভাৰ মূৰ পাতি লবলৈ বাধ্য হয় ৷কনৌজৰ প্ৰশাসনিক দায়িত্ব লোৱাৰ পিছত হৰ্ষই এই সংযুক্ত ৰাজ্যৰ ৰাজধানী থানেশ্বৰৰ পৰা কনৌজলৈ স্থানান্তৰিত কৰে ৷

এইদৰে থানেশ্বৰ আৰু কনৌজৰ ৰজা হোৱাৰ পিছত হৰ্ষৰ প্ৰথম অভিলাষ আছিল সমৰিক অভিযান চলাই এফালে পূষ্যভূতি আৰু মৌখাৰীসকলৰ শত্ৰু সকলৰ বিৰুদ্ধে প্ৰতিশোধ লোৱা আৰু আনফালে ৰাজ্যৰ পৰিসীমা বঢ়াই উত্তৰ ভাৰতৰ ৰাজনৈতিক সংহতি স্থাপন কৰা ৷তেওঁ দিগ্বিজয়ৰ আঁচনি প্ৰস্ত্তত কৰি অগ্ৰসৰ হোৱাৰ আগতে কামৰূপৰ ৰজা কুমাৰ ভাস্কৰ বৰ্মনে পঠিওৱা দূত হংসবেগৰ সৈতে সাক্ষাত হয় ৷হংসবেগৰ মাধ্যমত তেওঁ কামৰূপৰ ৰজা কুমাৰ ভাস্কৰ বৰ্মনৰ সৈতে এটি আক্ৰমণাত্মক আৰু প্ৰতিৰক্ষামূলক চুক্তি সম্পাদন কৰে ৷গৌড়ৰ ৰজা শশান্ক হৰ্ষ আৰু ভাস্কৰ বৰ্মন দুয়োজনৰ শত্ৰু আছিল ৷

বানৰ হৰ্ষচৰিতৰ পৰা জনা যায় যে হৰ্ষৰ সমুদায় দিগ্বিজয়ৰ দায়িত্বত আছিল সেনাধক্ষ ভান্দী ৷সুদীৰ্ঘ ছয় বছৰৰ নেৰা-নেপেৰা যুদ্ধৰ পিছত হৰ্ষই জয় কৰা পঞ্চ ভাৰত আছিল পূৰ্ব পাঞ্জাৱ,কান্যকুব্জ,গৌড়,মিথিলা আৰু উৎকল তথা উৰিষ্যা ৷পূৰ্ব পৰিকল্পনা অনুযায়ী শশান্কৰ ওপৰত হৰ্ষ আৰু ভাস্কৰ বৰ্মনে একে সময়তে পশ্চিম আৰু পূৱ দুয়োফালৰ পৰা আক্ৰমণ চলাইছিল ৷হৰ্ষ আৰু ভাস্কৰ বৰ্মনৰ যুটীয়া আক্ৰমণত তিষ্টিব যুদ্ধৰ অন্তত ভাস্কৰ বৰ্মনে শশান্কৰ ৰাজধানী কৰ্ণসূৱৰ্ণ আৰু উত্তৰ বংগ অৰ্থাত পুন্দ্ৰবৰ্দ্ধন কামৰূপ ৰাজ্যৰ লগত চামিল কৰিছিল ৷৬১৯/৬২০ খৃষ্টাব্দত শশান্কৰ মৃত্যুৰ পিছত হৰ্ষই কঙ্গোদ অৰ্থাত গাঞ্জাম জয় কৰি নিজ ৰাজ্যৰ অন্তৰ্ভূক্ত কৰিছিল ৷হৰ্ষবৰ্দ্ধনে অযোধ্যা,সিন্ধু আৰু নেপালতো নিজৰ আধিপত্য বিস্তাৰ কৰিছিল ৷চীনা পৰিব্ৰাজক হিউৱেনছাঙে অংশগ্ৰহণ প্ৰয়াগৰ বৌদ্ধ মহামেলত হৰ্ষৰ তলতীয়া ১৮ জন ৰজাৰ ওপৰিও কামৰূপৰ ৰজা ভাস্কৰ বৰ্মনো উপস্থিত আছিল ৷ই হৰ্ষবৰ্দ্ধনৰ সামৰিক বিজয়ৰ পৰিচায়ক আছিল ৷পশ্চিমফালে হৰ্ষই বল্লভী ৰাজ্য আক্ৰমণ কৰি তাৰ ৰজা দ্বিতীয় ধ্ৰুৱসেনাৰ সৈতে নিজৰ জীয়েকক বিয়া দি বৈবাহিক সম্পৰ্ক স্থাপন কৰিছিল ৷তাৰোপৰি পশ্চিম ভাৰতৰ আনন্দ্পুৰ,কচ্ছ,সৌৰাষ্ট্ৰ আদিৰ ৰজাই হৰ্ষৰ আধিপত্য নিৰ্বিবাদে মানি লৈছিল ৷

কিন্ত্ত হৰ্ষৰ দাক্ষিণাত্য আক্ৰমণৰ কাহিনী অতি সুখ্কৰ নাছিল ৷তেওঁ চালুক্য ৰজা দ্বিতীয় পুলকেশীৰ হাতত বিষমৰূপে পৰাভূত হৈছিল ৷যিয়েই নহওক,হৰ্ষ এখন বিশাল সাম্ৰাজ্যৰ আধিকাৰী হৈছিল ৷তেওঁৰ সাম্ৰাজ্যই সামৰি লোৱা ৰাজ্যবিলাক আছিল থানেশ্বৰ তথা পূৰ্ব পাঞ্জাৱ,কনৌজ,অহিক্ষেত্ৰ(ৰোহিলাখণ্ড),শ্ৰাবস্তী,প্ৰয়াগ, মগধ, উৰিষ্যা,ৰাজমহল আৰু বংগদেশ ৷ইয়াৰ ওপৰিও হৰ্ষৰ নিজ প্ৰশাসনৰ বাহিৰত প্ৰায় ১৮ খন কৰতলীয়া ৰাজ্য আছিল যিবালাকে হৰ্ষৰ প্ৰতি সততে ৰাজনৈতিক তথা সামৰিক আনুগত্য প্ৰকাশ কৰিছিল ৷এইদৰে দেখা যায়যে হৰ্ষবৰ্দ্ধনে অতি সফলতাৰে দীৰ্ঘকাল ৰাজত্ব কৰাৰ অন্তত ৬৪৭/৬৪৮ খৃষ্টাব্দত তেওঁৰ মৃত্যু হৈছিল ৷